同劉君俞城西寺避暑
作者：李復
朝代：宋

paragraphs: 節欲春秋交，寒暑爭愈悍。
故知陰陽氣，盛極暑方變。
七月庚伏末，困弱但流汗。
天地一大爐，造物虐相玩。
早衰虛實反，舉動多顛眩。
安得甘露漿，鑿頂沃清灌。
招提古浮圖，巋壯壓西甸。
烈風無時休，寂陰却炎暵。
幾有籃輿興，客來發我願。
共遊不暇徐，到寺日未旦。
童兒青芒屩，潔洒花雨散。
斌駮溪石枕，凝滑水紋簟。
張置相對卧，境閑心不亂。
有時聞妙香，忽來傳靜飯。
飽起摩腹行，看盡長廊徧。
却呼竹窗僧，汲泉具茗椀。
道在語嘿間，淺深隨所見。
同將煩惱蠲，盡洗清凉觀。
茲游豈無益，欲繼慎莫緩。